Vehklemise EM: Priinits ja Eskov langesid välja kaheksandikfinaalis(1)
Türgis Antalyas jätkuvatel vehklemise Euroopa meistrivõistlustel on täna kavas meeste epee individuaalturniir. Eestlastest osalesid Sten Priinits, Jüri Salm, Ilian Bobrov ja Ruslan Eskov, kuid paraku keegi neist kaheksa parema hulka ei jõudnud. Kaheksandikfinaalis sai teekond otsa Priinitsal ja Eskovil.
Alagrupiturniir:
Alagrupiturniiri alustas 102 sportlast, kes olid jagatud 15 gruppi. Play-off'i pääses 74 vehklejat.
Priinits oli meie edukaim, saades alagrupis viis võitu ja ühe kaotuse. See andis talle 16. asetuse. Eskov võitis kolm matši ja pääses 51. paigutusega samuti otse 64 parema hulka.
Salm ja Bobrov, kes said mõlemad kaks võitu, pidid alustama põhitabeli eelringist, et jõuda 1/32-finaalidesse.
Paraku said mõlemad mehed kaotuse ja langesid välja. Salm kaotas Iisraeli vehklejale Grigori Beskinile 11:15 ja Bobrov šveitslasele Lucas Malcottile 9:15.
1/32-finaalid:
Ruslan Eskov alistas põhitabeli avaringis soomlase Topias Tauraiaineni kindlalt 15:6 ja pääses 32 parema hulka. Edasi pääses ka Sten Priinits, kes võitis aseri Kanan Alijevi 15:9.
1/16-finaalid:
Priinits jätkas kindlalt ja võitis ka David Van Nuneni (Holland). Eestlase võidunumbrid olid 14:9. Eskov oli samuti edukas, alistades Lukas Jakub Johanidesi (Slovakkia) 15:12.
1/8-finaalid:
Eestlaste teekond saab kahjuks otsa. Priinits kaotab kaheksandikfinaalis šveitslasele Alexis Bayardile napilt 14:15, Eskov jäi alla teisele šveitslasele Max Heinzerile 13:15.